CELEX: 32022R1317
Language: sl
Date: 2022-07-27 00:00:00
Title: Izvedbena uredba Komisije (EU) 2022/1317 z dne 27. julija 2022 o določitvi odstopanj od Uredbe (EU) 2021/2115 Evropskega parlamenta in Sveta v zvezi z uporabo standardov za dobre kmetijske in okoljske pogoje zemljišč (standardi DKOP) 7 in 8 za leto zahtevka 2023

28.7.2022   
               
               
                  SL
               
               
                  Uradni list Evropske unije
               
               
                  L 199/1
               
            
         IZVEDBENA UREDBA KOMISIJE (EU) 2022/1317
         z dne 27. julija 2022
         o določitvi odstopanj od Uredbe (EU) 2021/2115 Evropskega parlamenta in Sveta v zvezi z uporabo standardov za dobre kmetijske in okoljske pogoje zemljišč (standardi DKOP) 7 in 8 za leto zahtevka 2023
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2021/2115 Evropskega parlamenta in Sveta z dne 2. decembra 2021 o določitvi pravil o podpori za strateške načrte, ki jih pripravijo države članice v okviru skupne kmetijske politike (strateški načrti SKP) in se financirajo iz Evropskega kmetijskega jamstvenega sklada (EKJS) in Evropskega kmetijskega sklada za razvoj podeželja (EKSRP), ter o razveljavitvi uredb (EU) št. 1305/2013 in (EU) št. 1307/2013 (1), ter zlasti člena 148(1) Uredbe,
         ob upoštevanju naslednjega:
         
                     (1)
                  
                  
                     V skladu s členom 13 Uredbe (EU) 2021/2115 morajo države članice zagotoviti, da se vsa kmetijska zemljišča, vključno z zemljišči, ki se ne uporabljajo več za pridelovalne namene, obdelujejo v skladu z dobrimi kmetijskimi in okoljskimi pogoji, ter na nacionalni ali regionalni ravni za vsak standard za dobre kmetijske in okoljske pogoje zemljišč (standard DKOP) iz Priloge III k navedeni uredbi določiti minimalne standarde za kmete in druge upravičence v skladu z glavnim ciljem teh standardov iz navedene priloge. Standardi DKOP se uporabljajo od leta zahtevka 2023, razen standarda DKOP 2, ki se lahko uporablja šele od leta zahtevka 2024 ali 2025, če je to ustrezno utemeljeno.
                  
               
                     (2)
                  
                  
                     Komisija je v svojem sporočilu o zagotavljanju prehranske varnosti in krepitvi odpornosti prehranskih sistemov (2) predstavila resne posledice ruske invazije na Ukrajino za svetovno prehransko varnost. Ruska invazija na Ukrajino je povzročila strm porast cen blaga, vpliva pa tudi na ponudbo kmetijskih proizvodov in povpraševanje po njih na svetovni ravni. Ogrožena je zlasti svetovna proizvodnja pšenice, in sicer tako zaradi pretresa na strani ponudbe, povezanega z velikim deležem Ukrajine in Rusije na trgih pšenice, kot tudi zaradi pretresa v zvezi z vhodnimi stroški, zlasti stroški za zemeljski plin, dušikovo gnojilo in kisik. Negotovost glede svetovne preskrbe s hrano je visoka, kar vzbuja zaskrbljenost glede svetovne prehranske varnosti. Da bi prispevali k pravočasni obravnavi teh razmer z ohranjanjem preskrbe s hrano, bi bilo treba ohraniti potencial Unije za kmetijsko proizvodnjo hrane, hkrati pa zagotoviti srednje- in dolgoročno trajnostnost preskrbe s hrano z nadaljevanjem prehoda na trajnostno proizvodnjo hrane, kot je določeno v strategiji „od vil do vilic“ in strategiji za biotsko raznovrstnost.
                  
               
                     (3)
                  
                  
                     Na uporabo ornih zemljišč za pridelovalne namene vplivata standard DKOP 7 „kolobarjenje na ornih zemljiščih, razen kmetijskih rastlin, ki rastejo pod vodo“, in prva zahteva iz standarda DKOP 8 „minimalni delež kmetijske površine, namenjen za neproizvodne površine ali območja“, iz Priloge III k Uredbi (EU) 2021/2115, ki se uporabljata od leta zahtevka 2023. Standard DKOP 7 lahko z določitvijo minimalnih zahtev v zvezi z raznolikostjo glede na čas in prostor pri gojenju različnih kmetijskih rastlin, da se ohrani potencial tal in poveča njihova rodovitnost ter tako zagotovi dolgoročna produktivnost, vpliva na to, katere kmetijske rastline kmetje izbirajo. Ker je treba v skladu s prvo zahtevo iz standarda DKOP 8 nameniti minimalni delež ornih zemljišč za neproizvodne površine ali območja, da se izboljša biotska raznovrstnost na kmetijah, ki je potrebna za zdrave in produktivne ekosisteme, lahko kmetje poleg prisotnosti krajinskih značilnosti določen delež ornih zemljišč pustijo tudi neobdelan za namene biotske raznovrstnosti.
                  
               
                     (4)
                  
                  
                     Glede na to, da je treba obravnavati pomisleke glede prehranske varnosti, povezane z razpoložljivostjo in cenovno dostopnostjo hrane na svetovni ravni, ter ohraniti potencial Unije za proizvodnjo hrane, hkrati pa prispevati k ciljem zelenega dogovora EU, zlasti strategije „od vil do vilic“ in strategije za biotsko raznovrstnost, je primerno kmetom izjemoma omogočiti prožnost, da svoja razpoložljiva orna zemljišča uporabijo za proizvodnjo hrane, hkrati pa ublažiti negativne učinke teh odločitev na okolje in podnebne spremembe. Zato bi bilo treba državam članicam za leto zahtevka 2023 dovoliti odstopanje od uporabe standarda DKOP 7 in prve zahteve iz standarda DKOP 8 iz Priloge III k Uredbi (EU) 2021/2115, kot sta določena v njihovih strateških načrtih SKP. Glede na to, da je namen odstopanja kratkoročno prispevati k odpravljanju pomislekov glede prehranske varnosti, je primerno določiti, da se orna zemljišča, ki ne bi bila namenjena za neproizvodne površine zaradi odstopanja od prve zahteve iz standarda DKOP 8 iz Priloge III k Uredbi (EU) 2021/2115, kot je določen v strateških načrtih SKP držav članic, ne bi smela uporabljati za pridelavo koruze in soje, saj večinoma nista namenjeni za proizvodnjo hrane. Poleg tega bi morale države članice, ki uporabljajo katero koli odstopanje od standardov DKOP 7 in 8, na splošno spodbujati uporabo kmetijskih rastlin za proizvodnjo hrane ter uporabo shem za podnebje in okolje ter kmetijsko-okoljsko-podnebnih ukrepov, načrtovanih v njihovih strateških načrtih SKP, katerih cilj je izboljšati biotsko raznovrstnost na kmetijah in ohraniti potencial tal.
                  
               
                     (5)
                  
                  
                     Glede na pomen standardov DKOP 7 in 8 za cilje ohranjanja potenciala tal in izboljšanja biotske raznovrstnosti na kmetijah kot del dolgoročne trajnostnosti sektorja ter ohranjanja potenciala za proizvodnjo hrane je odstopanje omejeno na leto zahtevka 2023 in ne vpliva na pravila v letih po 2023, poleg tega pa bi moralo biti omejeno na to, kar je nujno potrebno za odpravo pomislekov glede svetovne prehranske varnosti. Zato se druge tri zahteve iz standarda DKOP 8 iz Priloge III k Uredbi (EU) 2021/2115, vključno z zahtevo za ohranjanje krajinskih značilnosti, za leto zahtevka 2023 še naprej uporabljajo kot zaščitni ukrep za glavni cilj standarda, tj. izboljšanje biotske raznovrstnosti na kmetijah.
                  
               
                     (6)
                  
                  
                     Možnost odstopanja od uporabe navedenih standardov DKOP, kot sta določena v strateških načrtih SKP držav članic, ne posega v obveznost iz člena 109(2), točka (a)(i), Uredbe (EU) 2021/2115, da države članice v svoje strateške načrte SKP vključijo opis izvajanja vsakega standarda DKOP iz Priloge III k navedeni uredbi in s tem povezane elemente.
                  
               
                     (7)
                  
                  
                     Ker so standardi DKOP del referenčnih stanj shem za podnebje in okolje ter kmetijsko-okoljskih, podnebnih in drugih upravljavskih obveznosti, je primerno določiti pravila o spoštovanju referenčnega stanja, kadar država članica uporabi odstopanja od uporabe standarda DKOP 7 ali prve zahteve iz standarda DKOP 8. Da bi se zagotovila stabilnost strateških načrtov SKP in ohranila ambicioznost intervencij, ki so od leta 2023 del zelene strukture skupne kmetijske politike (SKP), bi moralo referenčno stanje ne glede na uporabo odstopanja ostati nespremenjeno. Primerno je, da se zaradi prejemanja podpore v okviru intervencij še vedno spoštujejo referenčne zahteve standarda DKOP 7 ali prve zahteve iz standarda DKOP 8, kadar zaveze vključujejo ali nadgrajujejo te referenčne zahteve.
                  
               
                     (8)
                  
                  
                     Bistveno je spremljati učinke teh odstopanj na svetovno prehransko varnost ter na okolje in podnebne spremembe, zato bi morale države članice oceniti izvajanje teh odstopanj in o tem poročati Komisiji.
                  
               
                     (9)
                  
                  
                     Za zagotovitev učinkovitosti odstopanj, odobrenih s to uredbo, glede na njihov namen in glede na to, da se kmetje o setvi za pridelek leta 2023 odločajo od poletja 2022, bi bilo treba hitro sprejeti odločitev o uporabi odstopanj. Zato bi morale države članice sprejeti svoje odločitve in o tem uradno obvestiti Komisijo v 30 dneh od datuma začetka veljavnosti te uredbe prek elektronskega sistema, ki ga Komisija da na voljo v skladu z Izvedbeno uredbo Komisije (EU) 2017/1185 (3). Odločitve bi bilo treba takoj, ko je mogoče, vključiti v strateške načrte SKP, tj. bodisi ob ponovni predložitvi strateških načrtov SKP v skladu s členom 118(3), drugi pododstavek, Uredbe (EU) 2021/2115 bodisi v prvih zahtevkih za spremembo strateških načrtov SKP v skladu s členom 119 navedene uredbe. Glede na to, da je treba zagotoviti pravočasno izvajanje, odločitve ne bi smele biti predmet odobritve Komisije.
                  
               
                     (10)
                  
                  
                     Ker morajo države članice odločitve sprejeti pravočasno, preden se kmetje odločijo glede setve, bi morala ta uredba nujno začeti veljati dan po objavi v Uradnem listu Evropske unije.
                  
               
                     (11)
                  
                  
                     Ukrepi iz te uredbe so v skladu z mnenjem Odbora za skupno kmetijsko politiko –
                  
               SPREJELA NASLEDNJO UREDBO:
         
            Člen 1
            Odločitve o odstopanju od uporabe nekaterih standardov za dobre kmetijske in okoljske pogoje zemljišč za leto zahtevka 2023
            
               1.   Z odstopanjem od člena 13(1) Uredbe (EU) 2021/2115 se lahko države članice odločijo, da za leto zahtevka 2023 odstopajo od uporabe enega ali obeh naslednjih standardov DKOP iz Priloge III k navedeni uredbi, kot sta določena v strateških načrtih SKP držav članic:
               
                           (a)
                        
                        
                           DKOP 7: „Kolobarjenje na ornih zemljiščih, razen kmetijskih rastlin, ki rastejo pod vodo“;
                        
                     
                           (b)
                        
                        
                           DKOP 8, prva zahteva: „Minimalni delež kmetijske površine, namenjen za neproizvodne površine ali območja:
                           
                                       —
                                    
                                    
                                       Minimalni delež vsaj 4 % ornega zemljišča na ravni kmetije, namenjen za neproizvodne površine in elemente, vključno z neobdelanim zemljiščem.
                                    
                                 
                                       —
                                    
                                    
                                       Kadar se kmet zaveže, da bo v okviru razširjene sheme za podnebje in okolje v skladu s členom 31(6) vsaj 7 % ornega zemljišča namenil za neproizvodne površine ali elemente, vključno z neobdelanim zemljiščem, se delež, ki se pripiše izpolnjevanju tega standarda DKOP, omeji na 3 %.
                                    
                                 
                                       —
                                    
                                    
                                       Minimalni delež vsaj 7 % ornega zemljišča na ravni kmetije, če to vključuje tudi vmesne posevke ali kmetijske rastline, ki vežejo dušik in se pridelujejo brez uporabe fitofarmacevtskih sredstev, od tega je 3 % zemljišče, ki je neobdelano ali z neproizvodnimi elementi. Države članice bi morale za vmesne posevke uporabiti ponder 0,3.“.
                                    
                                 
                     Države članice, ki uporabijo odstopanje iz točke (b) prvega pododstavka, zagotovijo, da se uporablja izključno za neobdelana zemljišča, ne pa tudi za druge neproizvodne elemente.
               Države članice zagotovijo, da se orna zemljišča, ki zaradi odstopanja iz točke (b) prvega pododstavka ne bodo namenjena za neproizvodne površine, ne uporabljajo za gojenje koruze, soje ali hitro rastočega panjevca.
               Države članice, ki uporabljajo katero koli odstopanje iz prvega pododstavka, spodbujajo gojenje kmetijskih rastlin za proizvodnjo hrane.
               Države članice, ki uporabljajo katero koli odstopanje iz prvega pododstavka, spodbujajo sheme za podnebje in okolje ter kmetijsko-okoljsko-podnebne ukrepe, načrtovane v njihovih strateških načrtih SKP, katerih cilj je izboljšati biotsko raznovrstnost na kmetijah in ohraniti potencial tal.
            
            
               2.   Za namene shem za podnebje in okolje iz člena 31 Uredbe (EU) 2021/2115 ter kmetijsko-okoljskih, podnebnih in drugih upravljavskih obveznosti iz člena 70 navedene uredbe, določenih v strateških načrtih SKP držav članic za leto zahtevka 2023, se referenčna stanja iz člena 31(5), prvi pododstavek, točka (a), in člena 70(3), prvi pododstavek, točka (a), navedene uredbe v zvezi z DKOP 7 in prvo zahtevo iz DKOP 8 ne spremenijo zaradi odločitev držav članic iz odstavka 1 tega člena.
            
         
         
            Člen 2
            Rok, uradno obveščanje o odločitvah in njihova uporaba
            
               1.   Države članice, ki se odločijo za uporabo odstopanj iz člena 1(1), v 30 dneh od datuma začetka veljavnosti te uredbe Komisijo uradno obvestijo o odločitvah, ki so jih sprejele v skladu z navedenim odstavkom, in sicer prek elektronskega sistema, ki ga Komisija da na voljo v skladu z Izvedbeno uredbo (EU) 2017/1185.
            
            
               2.   Države članice odločitve, ki so jih sprejele v skladu s členom 1(1) te uredbe, vključijo v oddelek 3.10 o pogojenosti in standardu DKOP strateških načrtov SKP bodisi v okviru ponovne predložitve strateških načrtov SKP v skladu s členom 118(3), drugi pododstavek, Uredbe (EU) 2021/2115 bodisi v prvih zahtevkih za spremembo strateških načrtov SKP v skladu s členom 119 navedene uredbe.
            
            
               3.   Odločitve, sprejete v skladu s členom 1(1) te uredbe, niso predmet odobritve Komisije iz člena 118(6) oziroma člena 119(10) Uredbe (EU) 2021/2115.
            
            
               4.   Odločitve, sprejete v skladu s členom 1(1), veljajo za leto zahtevka 2023.
            
            
               5.   Države članice, ki uporabijo katero koli odstopanje iz člena 1(1), v letno poročilo o smotrnosti iz člena 134 Uredbe (EU) 2021/2115, ki ga je treba predložiti 15. februarja 2024, vključijo oceno učinkov uporabe teh odstopanj na svetovno prehransko varnost, ohranjanje okolja in boj proti podnebnim spremembam.
            
         
         
            Člen 3
            Začetek veljavnosti
            Ta uredba začne veljati dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 27. julija 2022
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 435, 6.12.2021, str. 1.
         
            (2)  COM(2022) 133 final.
         
            (3)  Izvedbena uredba Komisije (EU) 2017/1185 z dne 20. aprila 2017 o določitvi pravil za uporabo uredb (EU) št. 1307/2013 in (EU) št. 1308/2013 Evropskega parlamenta in Sveta v zvezi s pošiljanjem informacij in dokumentov Komisiji ter o spremembi in razveljavitvi več uredb Komisije (UL L 171, 4.7.2017, str. 113).